b'\n_START_ARTICLE_\nRojenice\n_START_PARAGRAPH_\nRojenice (poznane tudi kot sojenice) so mitolo\xc5\xa1ka bitja oz. vile, ki po ljudski veri \xc5\xa1e s konca 18. stoletja ob rojstvu otroka krojijo in napovedujejo njegovo prihodnost. Njihovo podobo najdemo v nekaterih Slovenskih ljudskih pravljicah in tudi v nekaterih avtorskih pravljicah npr. Trnulj\xc4\x8dica - Jacob in Wilhelm Grimm. Podobne variacije mitolo\xc5\xa1kega lika pa so poznane tudi v ostalih slovanskih dr\xc5\xbeavah. V \xc4\x8ce\xc5\xa1koslova\xc5\xa1ki mitologiji so poznane kot Sudi\xc4\x8dky, podobna variacija pa je znana tudi v Srbiji pod imenom Sudice. V Poljski mitologiji pa se lik pojavi pod imeni, kot so Rodzanice, Narecznice ali Sudiczki. Mo\xc5\xa1ka oblika je Rod.\n_START_SECTION_\nPohorska legenda\n_START_PARAGRAPH_\nNa Pohorju so neko\xc4\x8d \xc5\xbeivele vile rojenice. Ko se je rodil kak\xc5\xa1en nov otrok so pri\xc5\xa1le v hi\xc5\xa1o, se usedle za pe\xc4\x8d in povedale, kako bo z otrokom. Sodile so ali bo kmet ali bo delavec ali bo trgovec ali cesar. Znale so napovedati otrokovo prihodnost. \xc4\x8ce je bil kmet dober, jim je hitro postregel z okrep\xc4\x8dilom; poga\xc4\x8da in vino. Hitro so se najedle in se zahvalile, \xc5\xa1e preden so od\xc5\xa1le. Otrok pa je resni\xc4\x8dno postal to, kar so vile napovedale._NEWLINE_\xc4\x8ce pa jim kmet ni postregel in se je naredil, da jih ne opazi, so bile jezne in u\xc5\xbealjene in ne glede na to, kar so napovedale o prihodnosti otroka, je ta postal falot in barabin in ni\xc4\x8d kaj prida ni bilo iz njega.\n_START_SECTION_\nSimbolika barv\n_START_PARAGRAPH_\nZanimiva je simbolika barv. Nekateri pravijo, da prva rojenica sodi mladost, druga zakonsko \xc5\xbeivljenje, tretja pa starost; spet drugi pravijo, da ena sodi veselo in sre\xc4\x8dno \xc5\xbeivljenje, druga \xc5\xbealostno in nesre\xc4\x8dno, tretja pa smrt. Slednja je vedno oble\xc4\x8dena v bela obla\xc4\x8dila, drugi dve pa v modro in rde\xc4\x8de ali druga\xc4\x8de, tako da se barva obleke sklada s sodbo. Rde\xc4\x8da in modra barva sta barvi mladosti, \xc5\xbeivljenjske radosti, bela pa znamenje smrti.'